РЕШЕНИЕ НА СЪВЕТА
от 13 март 2012 година
за изменение на Решение 2011/734/ЕС, отправено към Гърция с оглед засилване и задълбочаване на фискалния надзор и за отправяне на предизвестие към Гърция за предприемане на считаните за необходими мерки за коригирането на положението на прекомерен дефицит
(2012/211/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз (ДФЕС), и по-специално член 126, параграф 9 и член 136 от него,
като взе предвид препоръката на Европейската комисия,
като има предвид, че:
(1)
В член 136, параграф 1, буква а) от ДФЕС се предвижда възможността за приемане на мерки, отнасящи се до държавите-членки, чиято парична единица е еврото, с цел засилване на координацията и наблюдението върху тяхната бюджетна дисциплина.
(2)
В член 126 от ДФЕС се предвижда, че държавите-членки трябва да избягват прекомерния бюджетен дефицит, и се определя процедурата при прекомерен дефицит за тази цел. С Пакта за стабилност и растеж, в чиято корективна част е уредено прилагането на тази процедура, се осигурява рамката в подкрепа на държавната политика за бързо възстановяване на стабилното състояние на бюджета при отчитане на икономическата ситуация.
(3)
На 27 април 2009 г. в съответствие с член 104, параграф 6 от Договора за създаване на Европейската общност (ДЕО) Съветът реши, че Гърция има прекомерен бюджетен дефицит.
(4)
На 10 май 2010 г. в съответствие с член 126, параграф 9 и член 136 от ДФЕС Съветът прие Решение 2010/320/ЕС (1), отправено към Гърция с оглед засилване и задълбочаване на фискалния надзор и за предизвестие за предприемане на преценените за необходими мерки за коригирането на прекомерния дефицит до 2014 г. Съветът определи 2014 г. като краен срок за коригиране на прекомерния дефицит, както и годишни цели за бюджетния дефицит.
(5)
Решение 2010/320/ЕС бе съществено изменяно неколкократно. Тъй като трябваше да бъдат внесени допълнителни изменения, за повече яснота решението беше преработено на 12 юли 2011 г. с Решение 2011/734/ЕС (2).
(6)
Настоящите оценки и прогнози за икономическата активност през 2011-2014 г. предвиждат, че тя ще бъде по-слаба от очакваното при приемането на решения 2010/320/ЕС и 2011/734/ЕС. Според оценките е отбелязан спад на икономическата активност през 2011 г. с 6,9 %. Понастоящем Комисията прогнозира реалният БВП на Гърция да се свие с 4,7 % през 2012 г. и да се запази през 2013 г. и да поднови растежа си с 2,5 % през 2014 г. В номинално изражение БВП е спаднал с 5,2 % през 2011 г. и се очаква да се свие с 5,4 % и 0,4 % съответно през 2012 г. и 2013 г., но да нарасне с 2,5 % през 2014 г.
(7)
През февруари 2012 г. гръцкото правителство обяви мерки, целящи намаляването на първичния дефицит през 2012 г., включително приемане на допълнителен бюджет. Те бяха подробно обсъдени между гръцките власти и службите на Комисията.Тема на тези обсъждания бяха не само мерките за фискална консолидация, но и необходимостта от засилване на техния благоприятен за растежа характер и от ограничаване на социалното им въздействие.
(8)
През март 2012 г. Гърция започна и осъществи операция по замяна на дълг, която съществено намалява равнището на дълга и разходите по лихви през 2012 г. и през следващите години и допринася за поддържане на държавния дълг на равнище, осигуряващо икономическа устойчивост.
(9)
С оглед на гореизложените съображения е целесъобразно в Решение 2011/734/ЕС да се внесат редица изменения, включително в плана за коригиране на прекомерния дефицит, без обаче да се променя срокът на този план,
ПРИЕ НАСТОЯЩОТО РЕШЕНИЕ:
Член 1
Решение 2011/734/ЕС се изменя, както следва:
1)
В член 1 параграфи 2 и 3 се заменят със следното:
„2. Планът за коригиране на прекомерния дефицит цели постигане на първичен дефицит по консолидирания държавен бюджет - сектор „Държавно управление“ (без разходите по лихви), който не надвишава 2 037 милиона EUR (1,0 % от БВП) за 2012 г., и първични излишъци от най-малко3 652 милиона EUR (1,8 % от БВП) за 2013 г. и 9 352 милиона EUR (4,5 % от БВП) за 2014 г. След операцията по замяна на дълг тези цели за първичния дефицит/излишък съответстват на общ дефицит от 14 811 милиона EUR (7,3 % от БВП) за 2012 г., 9 462 милиона EUR (4,7 % от БВП) за 2013 г. и 4 499 милиона EUR (2,2 % от БВП) за 2014 г. За тази цел ще се постигне подобряване на структурното салдо най-малко с 10 % от БВП за периода 2009-2014 г. Постъпленията от приватизацията на активи (финансови и нефинансови), както и всички трансфери, свързани с решението на Еврогрупата от 21 февруари 2012 г., по отношениена приходите на националните централни банки от еврозоната, включително Националната банка на Гърция, произхождащи от съдържащите се в техните инвестиционни портфейли гръцки държавни облигации, не намаляват необходимата фискална консолидация и не се вземат предвид при оценката на тези цели.
3. Планът за коригиране на прекомерния дефицит, посочен в параграф 2, съответства на годишно изменение на консолидирания държавен дълг от -26 954 милиона EUR за 2012 г., 6 775 милиона EUR за 2013 г. и 1 492 милиона EUR за 2014 г.“
2)
В член 2 се вмъква следният параграф:
„7а. Гърция приема следните мерки незабавно:
а)
намаление на разходите за фармацевтични продукти най-малко с 1 076 милиона EUR през 2012 г.;
б)
намаление на разходите за възнаграждения за извънреден труд за лекарите в болниците с поне 50 милиона EUR през 2012 г.;
в)
намаление на поръчките за военно оборудване с 300 милиона EUR (касови плащания и начислени разходи за доставки) през 2012 г.;
г)
намаление с 10 % на възнаграждението на заемащите изборни постове и техния помощен персонал на местно равнище през 2012 г. и намаление на броя на заместник-кметовете и техния помощен персонал през 2013 г. с цел икономии на най-малко 9 милиона EUR през 2012 г. и допълнително 28 милиона EUR през 2013 г.;
д)
намаление на оперативните разходи на подсектор „Централно управление“ и на разходите във връзка с провеждане на избори с най-малко 370 милиона EUR (в сравнение с бюджета за 2012 г.), от които поне 100 милиона EUR - от оперативните разходи за отбрана, и поне 70 милиона EUR - от разходите във връзка с провеждането на избори;
е)
намаление на оперативните разходи на подсектор „Местно управление“ с цел икономии на най-малко 50 милиона EUR през 2012 г.;
ж)
съкращения на субсидиите за жителите на отдалечените райони и намаления на бюджетните средства за различни организации под надзора на министерствата с цел понижение на разходите с поне 190 милиона EUR през 2012 г.;
з)
намаление на бюджета за публични инвестиции (БПИ) с 400 милиона EUR през 2012 г. Това намаление в БПИ няма да се отрази на проекти, съфинансирани от структурните фондове (включително проектите за трансевропейската транспортна мрежа);
и)
промени във фондовете за допълнително пенсионно осигуряване и в пенсионните фондове, които отпускат високи средни пенсии или които получават големи бюджетни субсидии, и намаления на другите високи пенсии с цел икономии от поне 450 милиона EUR през 2012 г. (нетна стойност след отчитането на въздействието върху данъците и социалноосигурителните вноски);
й)
намаления на семейните надбавки за домакинствата с високи доходи с цел реализиране на икономии от 43 милиона EUR през 2012 г.;
к)
приемане на министерски решения за завършване на пълното въвеждане на преразгледаната скала на възнагражденията във всички съответни органи и на законодателство относно реда и условията за възстановяване на надплатените суми за заплати, изплатени след ноември 2011 г.;
л)
изменение на членове 3 и 21 от Закон 4038/2012, с цел преразглеждане на условията за удължаване на разсроченото плащане на просрочени данъци и вноски за социално осигуряване: разсроченото плащане ще се прилага само за съществуващи просрочени суми под 10 000 EUR за физически лица и 75 000 ЕUR за дружества. Данъкоплатците, желаещи удължаване на разсроченото плащане, следва да разкрият изцяло финансовото си състояние пред данъчните органи;
м)
приемане на рамков закон, с който се преразглежда из основи функционирането на публичните пенсионни фондове за допълнително осигуряване с цел стабилизиране на пенсионните разходи, гарантиране на бюджетната неутралност на тези схеми и осигуряване на средно- и дългосрочна устойчивост на системата.“
3)
В член 2 параграф 8 се изменя, както следва:
а)
букви а) и б) се заменят със следното:
„а)
реформа на пенсионните схеми за допълнително осигуряване, разработена след консултации с Европейската комисия, Европейската централна банка и Международния валутен фонд и одобрена от Комитета по икономическа политика по отношение на очакваното въздействие върху дългосрочната устойчивост. Параметрите на новата допълнителна система за условни определени вноски гарантират дългосрочния актюерески баланс, според оценката на Националния актюерски институт;
б)
корекция в нормата на печалба на аптеките и въвеждане на регресивни норми на печалбата за намаляване на общата норма на печалбата под 15 %.“;
б)
добавят се следните букви:
„ж)
приключване на текущия преглед на функционирането на социалните програми;
з)
назначаване на членовете на Единния орган за обществени поръчки (ЕООП);
и)
набелязване на схемите, при които плащаните еднократни суми при пенсиониране не съответстват на плащаните вноски и коригиране на плащанията;
й)
намаление на нормата на печалба на търговците на едро на фармацевтични продукти, като целта е тя да се доближи до 5 % горна граница;
к)
изпълнение на необходимите тръжни процедури за внедряване на всеобхватна и уеднаквена информационна система в здравеопазването (система за електронно здравеопазване);
л)
назначаване на всички правни, технически и финансови консултанти за приватизационните сделки, предвидени за 2012 г. и 2013 г.“
4)
В член 2, параграф 9 буква а) се заменя със следното:
„а)
довършването на прегледа на програмите за публични разходи. При този преглед трябва да се използва външна техническа помощ, а вниманието трябва да бъде съсредоточено върху пенсиите и социалните трансфери (при запазване на равнището на базовата социална защита), върху разходите за отбрана, без това да се отразява отрицателно върху отбранителните способности на страната, и върху преструктурирането на централната и местната администрация; ще бъдат определени и мерки за по-нататъшно оптимизиране на разходите за фармацевтични продукти, оперативните разходи на болниците и социалните парични помощи;
б)
приемането на данъчна реформа за опростяване на данъчната система, премахвайки освобождаването от данъци и преференциалните режими, включително разширяване на данъчните основи, като по този начин постепенно ще се намалят данъчните ставки с повишаването на приходите. Тази реформа се отнася до данъка върху доходите на физическите лица, корпоративния подоходен данък и ДДС, данъците върху имуществото, както и социалноосигурителните вноски, и ще запази относителната данъчна тежест от косвени данъци;
в)
преразглеждането на нормативните стойности на недвижимите имоти за по-доброто им привеждане в съответствие с пазарните цени;
г)
преустановяването на плащанията в наличност и с чекове в данъчните служби, които следва да бъдат заменени с банкови преводи, така че персоналът да се съсредоточи върху по-полезни задачи (проверки и ревизии, събиране на данъчни задължения и консултации на данъкоплатците);
д)
намаление с 12 % средно на „специалните възнаграждения“ в публичния сектор, спрямо които новата скала на възнагражденията не се прилага. То ще влезе в сила от 1 юли 2012 г. и ще доведе до икономии от най-малко 205 милиона EUR (нетна стойност след отчитане на въздействието върху данъците и вноските за социално осигуряване).
е)
приемане на подзаконов нормативен акт във връзка с дейността на ЕООП; ЕООП започва дейността си за изпълнение на своя мандат и цели и за упражняване на своите правомощия, както е определено в закона за ЕООП и плана за действие, съгласуван с Европейската комисия през ноември 2010 г.“
5)
В член 2 се добавят следните параграфи:
„10. Гърция приема следните мерки до края на септември 2012 г.:
а)
проектобюджет за 2013 г., съобразен с целта за размера на първичния излишък, установена в член 1, параграф 2;
б)
правила и процедури за централизирани покупки/рамкови договори за често купувани стоки или услуги в подсектор „Централно управление“ със задължението министерствата и органите от този подсектор да се снабдяват чрез тези договори и доброволното им използване за регионалните органи.
11. Гърция приема следните мерки до края на декември 2012 г.:
а)
окончателно приемане на бюджета за 2013 г., съобразен с целта за размера на първичния излишък, установена в член 1, параграф 2;
б)
законодателство, което да рационализира процедурата за представяне и одобряване на допълнителни бюджети.“
Член 2
Настоящото решение влиза в сила в деня на нотифицирането му.
Член 3
Адресат на настоящото решение е Република Гърция.
Съставено в Брюксел на 13 март 2012 година.